**ОТЧЕТ за осъществената контролна дейност от РИОСВ**

**през месец юни 2019 г.**

***Кратка обобщена информация за осъществената контролна дейност за месец юли 2019 г. и резултати от извършената контролна дейност.***

През месец юли 2019 г. от експертите на 16-те регионални инспекции по околната среда и водите (РИОСВ) са извършени 2 256 проверки на 1 981 обекта. В рамките на осъществения контрол от РИОСВ са дадени 934 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 69 бр. актове (АУАН), от които 13 са за констатирано неизпълнение на дадени предписания. Издадени са 90 бр. наказателни постановления (НП), с които са наложени глоби и имуществени санкции на обща стойност 266 950 лв.

Наложени са и 21 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух) на обща стойност 17 888,98 лв.

Постъпилите суми по наложени глоби и санкции са общо 335 613,85 лв.

За периода е приложена една принудителна административна мярка (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност***

* засилен контрол за спазване на определените режими в защитените територии и зони;
* последващ контрол за изпълнение на дадените предписания.

***Кратък анализ на постигнатите резултати в областта на опазване на околната среда от осъществената контролна дейност***

 Акцент в контролната дейност през месец юли е за спазване на определените режими в защитените територии и зони.

От РИОСВ Враца е направен обход на изградената посетителската инфраструктура на подходите към екопътеките на територията на Резерват „Врачански карст“. Не са установени нарушения.

От РИОСВ Монтана е съставен АУАН на община Белоградчик за неправомерно извършване на ремонтни дейности в скален масив на територията на ПЗ „Белоградчишки скали“, а от РИОСВ Бургас са съставени АУАН на: „Рони 50-51“ ЕООД (за неправомерно разчистване от храстова растителност на терен и обособяване на черен път на територията на Защитена местност (ЗМ) „Колокита“); „Държавно горско стопанство“ Царево (за оформяне на горски път в границите на ЗМ „Силистар“); Бултравел“ ООД (за извършване на неправомерни дейности в границите на Природна забележителност (ПЗ) „Пясъчни дюни между къмпингите „Златна рибка“ и „Градина“) и са глобени, с по 100 лв., три физически лица за разполагане на каравана в ПЗ „Пясъчни дюни между к-г „Златна рибка и „Градина“. От РИОСВ Плевен е извършена проверка (последващ контрол) във връзка със издадена заповед на директора на инспекцията за преустановяване ползването на поземлен имот в с. Беленци (попадащ на територията на Защитена зона (ЗЗ) „Карлуково”), като „нива“. Установено е, че Областна дирекция „Земеделие“ Ловеч е предприела необходимите действия за възстановяване ползването на имота като „ливада“. Издадена е и ПАМ на Държавно предприятие „Фонд затворно дело“ за възстановяване ползването на имоти, попадащи на територията на ЗЗ „Комплекс Беленски острови“, като начин за трайно ползване „пасище“.

За реализация на инвестиционно предложение в защитена зона без проведена процедура по реда на Закона за биологичното разнообразие, от РИОСВ Хасково са наложени глоби, всяка в размер на 100 лв., на три физически лица и е наложена имуществена санкция, в размер на 300 лв., на „Еуроплантс“ ЕООД.

 От РИОСВ Плевен е извършена проверка относно предлагане за продажба в интернет на екземпляр от вида „Водна змия“. Предприети са действия за установяване на нарушителя.

В РИОСВ Смолян са постъпили 9 сигнала за нападение от кафява мечка над селскостопанско имущество и домашни животни в: с. Стойките (1 бр.) и с. Кремене (1 бр.), община Смолян; с. Стояново (1 бр.) и с. Латинка (1 бр.), община Ардино; с Павелско (1 бр.), община Чепеларе; с. Михалково (1 бр.) и с. Триград (1 бр.), община Девин; гр. Доспат (1бр.) и гр. Златоград (1 бр.). При извършените проверките е установено, че щетите са нанесени от кафява мечка

От РИОСВ Шумен е съставен АУАН на физическо лице, за това, че не е уведомило инспекцията за организирания от него билкозаготвителен пункт.

 Друг акцент в контролната дейност през месеца е за изпълнение на дадените предписания.

 За констатирано неизпълнение на дадени предписания, от РИОСВ Стара Загора са съставени АУАН на „Ямболен“ АД (2 бр.), „ЕС ДИ ЕН АУТО“ ЕООД, „Сити Бетон“ ЕООД, „Блиц“ ЕООД (3 бр.), от РИОСВ Пловдив са наложени имуществени санкции на „Булгтенде“ ЕООД (2 000 лв.), на „Скорпио-46“ ЕООД (2 000 лв.) и на „Еурострой“ ООД (3 000 лв.), от РИОСВ Враца е глобен с 2 000 лв. кмета на кметство с. Манастирище, община Хайредин, от РИОСВ Смолян е съставен АУАН на „Секвоя” ООД, от РИОСВ Шумен е съставен АУАН на „ЕСТ Трейд“ ООД и са наложени имуществени санкции, всяка в размер на 2 000 лв., на „Родна индустрия-91“ ЕООД и на „Еко Инвест Север“ АД, а от РИОСВ Хасково е глобен с 2 000 лв. кмета на община Тополовград.

 Извършени са планираните проверки на обектите с издадените комплексни разрешителни.

 За неизпълнение на условие от комплексното разрешително, от РИОСВ Русе е съставен АУАН на „Топлофикация Русе“ ЕАД, от РИОСВ Стара Загора е съставен АУАН на „Брикел“ ЕАД и са наложени имуществени санкции на „Арсенал“ АД (10 000 лв. и 3 000 лв.), от РИОСВ Пловдив е наложена имуществена санкция, в размер на 10 000 лв., на община Асеновград, от РИОСВ Монтана е наложена имуществена санкция, в размер на 10 000 лв., на „Видахим“ АД, от РИОСВ Перник е съставен АУАН на „ТЕЦ Бобов дол“ ЕАД и са наложени имуществени санкции на „Топлофикация Перник“ АД (30 000 лв. и 20 000 лв.), от РИОСВ Враца е наложена имуществена санкция, в размер на 1 000 лв., на „Екопроект“ ООД, а от РИОСВ Шумен е наложена имуществена санкция, в размер на 10 000 лв., на „Дюра-Тайлс БГ“ АД.

 През месеца е осъществен контрол за спазване на изискванията на законодателството в областта на управление на отпадъците.

 За извършване на дейности с отпадъци без разрешителен документ, издаден по реда на Закона за управление на отпадъците, от РИОСВ Пловдив е съставен АУАН и е глобено, с 2 000 лв., физическо лице. От РИОСВ Стара Загора е наложена имуществена санкция, в размер на 7 500 лв., на „Завалови“ ЕООД, от РИОСВ Велико Търново е наложена имуществена санкция, в размер на 1 400 лв., на ,,Студио четири по четири“ ЕООД, от РИОСВ Шумен с 1 400 лв. е глобено физическо лице, от РИОСВ Перник е наложена имуществена санкция, в размер на 7 000 лв., на „Алфа Джи-1974“ ЕООД, от РИОСВ Хасково е наложена имуществена санкция, в размер на 7 000 лв., на „Бахо 87“ ЕООД, а от РИОСВ Смолян е глобено физическо лице с 1 400 лв. От екоинспекцията в гр. Стара Загора е глобено, в размер на 1 600 лв., физическо лице за извършване на дейности с излезли от употреба моторни превозни средства (ИУМПС) без регистрация по Търговския закон.

За неизпълнение на условие от издадено решение за извършване на дейности по третиране на отпадъци, от РИОСВ Шумен е наложена имуществена санкция, в размер на 7 000 лв., на „Север Харт Груп“ ЕООД.

За неводене отчетност за отпадъците, от РИОСВ Пловдив е наложена имуществена санкция, в размер на 3 000 лв., на „Бизнеспарк Маноле“ ООД, от РИОСВ София - на „Метал Груп 2020“ ЕООД (3 000 лв.) и на „Диана РГ” ЕООД (2 000 лв.), от РИОСВ Враца - на „Екопроект“ ООД (2 000 лв.), а от РИОСВ Смолян е съставен АУАН на „Николови Лес 1” ООД.

От РИОСВ София е наложена имуществена санкция, в размер на 5 000 лв., на „Криал” ЕООД за некласифициране на образуваните от дейността на дружеството отпадъци.

 За това, че не са предприели мерки за предотвратяването изхвърлянето на отпадъци на неразрешени за това места с по 3 000 лв. са глобени кметовете на община Средец (РИОСВ Бургас) и на община Марица (РИОСВ Пловдив).

 От РИОСВ Пазарджик са извършени проверки на общините Батак, Белово, Брацигово и Велинград във връзка с изпълнение на дейностите, включени в плановете за закриване на общинските депа с прекратена експлоатация. Дадени са предписания с оглед преодоляване на изоставането по закриване на депата.

За нерегламентирано изгаряне на неопасни отпадъци, от РИОСВ Пловдив е глобено, в размер на 2 000 лв., физическо лице, от РИОСВ Русе е наложена имуществена санкция, в размер на 2 000 лв., на „Маклер Комерс“ ЕООД, от РИОСВ Бургас е съставен АУАН на община Средец, от РИОСВ Пазарджик е наложена имуществена санкция, в размер на 1 400 лв., на „Евро-Гус” ЕООД и от РИОСВ Шумен е наложена имуществена санкция, в размер на 2 000 лв., на „Голдън Фийлд“ ООД. За нерегламентирано изгаряне на опасни отпадъци, от РИОСВ София е наложена имуществена санкция, в размер на 10 000 лв., на „Криал” ЕООД.

От РИОСВ Монтана е извършена проверка на обект „Източна Търговска Компания“ ЕООД (площадка гр. Лом), при която е установено, че дружеството не е извършила същинска регистрация в Европейската агенция по химикали. За констатираното нарушение на дружеството е наложена имуществена санкция, в размер на 10 000 лв.

Засилен контрол е осъществен за спазване на изискванията на Закона за водите (ЗВ) и подзаконовите нормативни актове към него.

Във връзка с подаден сигнал за изтичане на оцветени води в р. Дунав, от РИОСВ Русе е извършена проверка на дъждопреливник „Мостова“, заустващ в района на Понтон № 13 към Пристанище „Пристис“ в гр. Русе. Констатирано е, че се извършва реконструкция на колектор (полагат се нови тръби и се изгражда нова ревизионна шахта) и временно отпадъчните води са пренасочени към новоизградения дъждопреливник, откъдето заустват в р. Дунав. След приключване на дейността (в рамките на работния ден), отпадъчните води са пренасочени към довеждащия колектор към ГПСОВ Русе и замърсяването на водите на реката е преустановено.

От РИОСВ Пазарджик е извършена проверка по сигнал, за оцветяване в бяло на водите в р. Луда Яна при с. Росен и наличие на измряла риба. От РИОСВ Пазарджик, съвместно с представители на БД „ИБР“ и Регионална лаборатория Пазарджик, е извършен оглед по течението на реката. Констатирано е помътняване и оцветяване на водите и наличие на единични бройки мъртва риба. Установен е причинителят на замърсяването – нерегламентирано изтичане на отпадъчни води от рудник „Цар Асен”. Вследствие на многото дъждове и повишено ниво на водоема за богати разтвори на окисен отвал на рудник „Цар Асен”, е започнало дрениране на вода към реката. Взети са водни проби за анализ от три точки. На място са измерени активна реакция pH, разтворен кислород и електропроводимост. Моментният анализ на пробите от дренажните води показва понижено рН и повишена електропроводимост. Предстои да бъде съставен АУАН на оператора. Извършена е повторна проверка, при която установено, че изтичането е преустановено и са дадени две предписания, за изпълнението на които предстои да бъде осъществен последващ контрол.

За неизпълнение на условие от разрешителното за заустване на отпадъчни води, издадено по реда на ЗВ, от РИОСВ Бургас са наложени две имуществени санкции, всяка в размера на 2 000 лв., на община Поморие, от РИОСВ София - в размер на 2 000 лв., на „Хефти металс” ЕООД и, в размер на 5 000 лв., на „Опицвет милк” АД, а от РИОСВ Шумен – в размер на 2 000 лв., на „Каолин“ ЕАД..

За превишаване на индивидуалните емисионни ограничения, определени в разрешителното за заустване на отпадъчните води, са наложени текущи месечни санкции: от РИОСВ Бургас на община Малко Търново (870 лв.) и на община Поморие (835 лв.), от РИОСВ Русе на „Булгаротрейд ЧК“ ЕООД (123 лв.), на „Имдо“ ООД (169 лв.) и на „В и К“ ООД (3 449 лв.), от РИОСВ Стара Загора на „Вигалекс“ ООД (93 лв.), от РИОСВ Смолян на „Горубсо - Мадан” АД (979 лв.), от РИОСВ Шумен на „Тракия Глас България“ АД (213 лв.), на „Камаджиев-Милк“ АД (196 лв.) и на „Милктрейд-БГ ООД (144 лв.), от РИОСВ Велико Търново на „Центромес“ ООД (16,30 лв.) и от РИОСВ Варна на община Тервел (330 лв.). За същото нарушение, са наложени имуществени санкции: в размер на 2 500 лв., на „ВиК Ямбол“ ЕООД, гр. Ямбол (РИОСВ Стара Загора), в размер на 1 000 лв., „Лъки Инвест - Джурково” ЕООД (РИОСВ Смолян), две, всяка в размер на 1 000 лв., на „ВиК-Шумен ООД (РИОСВ Шумен) и, в размер на 1 000 лв., на „Дайъри Продъктс ЕООД (РИОСВ Шумен).

 От РИОСВ Пазарджик са наложени имуществени санкции на: „Екоинвест” ЕООД (3 000 лв.), за заустване на отпадъчни води в канализационната система със съдържание, превишаващо максимално допустимите концентрации; „Лодис инвест”ЕООД (500 лв.), за неподдържане на съоръженията за отпадъчни води в експлоатационна изправност и „В и К-С” ЕООД, „БДЖ” ЕООД и „Елмет”ЕООД (всяка в размер на 500 лв.), за непредставяне в инспекцията на годишен доклад по изпълнение на условията в разрешителното за заустване на отпадъчните води за предходната година.

 За неподдържане в техническа и експлоатационна изправност на пречиствателно съоръжение, от РИОСВ Смолян е наложена имуществена санкция, в размер на 500 лв., на ЕТ ”НИК 60-Недялко Колаксъзов“.

 За това, че „Водоснабдяване и канализация“ ЕАД не е изпълнило задължението да уведоми РИОСВ Бургас за нарушаване на пломба на авариен изпускател на КПСЗ към канализационната система на гр. Поморие, на дружеството е наложена имуществена санкция, в размер на 200 лв.

От РИОСВ Смоляне извършено подновяване на компрометирана пломба на байпасна връзка на изход към ЛПСОВ на МПП “Родопчанка“.

От екоинспекцията в гр. Смоляне извършена и проверка на преработвателна фабрика в с. Михалково, община Девин, стопанисвана от „Ватия Холдинг“ АД, във връзка с изпускане на бял прах в атмосферния въздух през изпускателите устройства (комини). Констатирано е, че изграденота пречиствателно съоръжение не работи. Дадени са предписания за възстановяване на нормалната експлоатация на пречиствателното съоръжение и извършване на собствени периодични измервания (СПИ) на емисиите на изход пречиствателно съоръжение. На дружеството е изпратена покана за съставяне на АУАН.

Във връзка с постъпили сигнали в РИОСВ Перник за усетена задушлива миризма (предимно вечер и през почивните дни) в района на гр. Радомир, от инспекцията, съвместно с представители на община Радомир и РУ „Полиция“ Радомир, е извършена проверка на промишлените територии на градовете Радомир и Батановци. При проверката е установен източника на замърсяването – запалени отпадъци (изсушени утайки) от дейността на ПСОВ, гр. Батановци, собственост на „ВиК“ ООД, гр. Перник. Дадено е предписание за незабавно преустановяване на горенето. От РИОСВ Перник предстои да бъде съставен АУАН на оператора на пречиствателната станция.

За превишаване на нормите за допустими емисии, от РИОСВ Шумен са наложени текущи месечни санкции на „Крис Ойл 97“ ЕООД (289 лв.) и на „Фрештекс Текстил Финишинг България“ ЕООД (140 лв.), а от РИОСВ Монтана – на СД „Лаф, Велизаров и сие“ (18,77 лв.).

За неизвършени СПИ на вредните вещества, изпускани в атмосферния въздух, са наложени имуществени санкции, в размер на 400 лв., на „Дюни“АД (РИОСВ Бургас); в размер на 1 000 лв., на „Силвър Стар Ритейл“ ЕАД (РИОСВ Пловдив) и, в размер на 100 лв. на „Нек груп“ ЕООД (РИОСВ Хасково). За непредставяне на годишен отчет за оборудването, заредено с флуорсъдържащи парникови газове, от РИОСВ Пловдив е съставен АУАН на „Кармес“ ООД, от РИОСВ Русе е наложена имуществена санкция, в размер на 1 500 лв., на „Маклер Комерс“ ЕООД, а от РИОСВ Варна е съставен АУАН на „Сини маркетс“ ЕООД и са наложени имуществени санкции на: „Хама“ ЕООД (1 000 лв.); „Пътстрой-Варна“ ЕООД (1 500 лв.); „Климатик“ ООД (1 500 лв.) и „Топ капитал“ ЕООД (1 500 лв.).

От РИОСВ Шумен е наложена имуществена санкция, в размер на 10 000 лв., на „Себтур ЕООД, за това, че дружеството е осъществило нерегламентиран внос на стока без регистрация, в нарушение на разпоредбите на Закона за чистотата на атмосферния въздух.

Във връзка с постъпил сигнал, от РИОСВ Русе е извършена проверка с измерване нивата на шум, излъчван от площадката на ПК „Зора“ в с. Тръстеник. Измерените еквивалентни нива на шум са превишавали нормативно определените гранични нива. На оператора са дадени предписания за предприемане на коригиращи действия и е съставен АУАН.

***Ефект спрямо околната среда, бизнеса и обществеността***

Преустановено е замърсяването на водите на Черно море с отпадъчни води от канализационните системи на гр. Поморие, на с. Лозенец, на жилищен комплекс „Райска градина“ (собственост на „Идън Девелъпментс“, гр. Свети Влас) и на с. Пирне.

След извършена от РИОСВ Велико Търново проверка по сигнал за изтичане на отпадъчна вода в р. Янтра от дере, което се влива в реката и дадено предписание на „ВиК Йовковци“ ООД, гр. Велико Търново за възстановяване целостта на скъсания канализационен колектор, е преустановено изтичането на отпадъчни води в дерето.

Извършена е реконструкция на вентилационната система на обект за производство на хляб и тестени изделия, собственост на „Хлебозавод ТИМС“ ЕООД, като е постигнато ограничаване на шума, излъчван в околната среда.

Преустановено е нерегламентирано третиране на ИУМПС от физически лица на 3 площадки – в с. Войводово, община Хасково, в с. Малко градище, община Любимец и в гр. Любимец. Терените са почистени от отпадъците.

Почистени от отпадъци са: бреговете на р. Раковица (преминаваща през с. Самоводене); дерето между кв. ,,Република“ и кв. ,,Изгрев“ в гр. Хасково; терени в селата Енчец, Стремци и Широко поле, община Кърджали, в близост до Вришко дере, гр. Ивайловград, в землищата на с. Черногорово, община Димитровград, на с. Георги Добрево, община Любимец, с. Ковачево, гр. Доспат, гр.Чепеларе, гр. Пазарджик, гр. Тополовград и гр. Кърджали.

 Екземпляри от видовете „Бял щъркел“, „Чухал“, „Черношипа ветрушка“, „Керкенез“, „Горска ушата сова“, „Домашна кукумявка“, „Черен бързолет“, „Папуняк“, „Малък ястреб“, „Голям ястреб“, „Обикновен мишелов“, „Ръждива чапла“, „Алпийски бързолет“, „Кос“, „Домашна кукумявка“, „Осояд“, „Овесарка“ и „Таралеж“ са настанени в Спасителен център за диви животни, гр. Стара Загора; екземпляр от вида „Селска лястовица“ е настанена в клиника „Добро хрумване“, гр. София; екземпляри от вида „Шипоопашата костенурка“ са настанени в Спасителен център на Фондация „Геа Челония“, с. Баня, община Несебър и екземпляри от видовете „Шипоопашата костенурка“, „Бял щъркел“ и „Бързолет“ са освободен в подходящ за вида район.

От РИОСВ Русе е представено биологичното разнообразие и възможностите за екотуризъм в Биосферен парк „Сребърна“ в Летния университет по програмата на UNESCO „Човекът и биосферата“.

От РИОСВ Шумен са проведени дни на отворени врати в инспекцията (от 22 до 24 юли).